Mihál, Jozef, podpredseda vlády a minister práce, sociálnych vecí a rodiny SR (2010-08-05):
Ďakujem za slovo, pán predsedajúci. Vážené pani poslankyne, vážení páni poslanci, pár poznámok na margo vystúpenia pána poslanca Muňka. Najprv by som chcel pripomenúť to, čo tu už dnes z mojich úst zaznelo, pokiaľ ide o sadzbu príspevkov do druhého piliera. Ja som to, dúfam, dostatočne vysvetlil vo svojom dnešnom prvom príspevku. Pán poslanec, prosím vás, pozrite si to v záznamoch z rokovania Národnej rady. Ja to nebudem opakovať. Nerád mrhám drahocenným časom. Pokiaľ ide o zrušenie povinného nemocenského poistenia, súčasťou zavedenia odvodového bonusu je zmena systému poistenia na solidárny systém, to znamená, keď k tomu niekedy dôjde, tak automaticky bude povinné nemocenské poistenie zrušené a nahradené dobrovoľným systémom pripoistenia. Takže toto je to, čo nás čaká v budúcnosti. Nestrašte tým, že chceme teraz zrušiť povinné nemocenské poistenie. Ak chcem niečo urobiť, pokiaľ ide o nemocenské poistenie, tak zabrániť možnostiam jeho zneužívania. Vy o tom dobre viete, aké s tým máte ako generálny riaditeľ Sociálnej poisťovne problémy. Pokiaľ ste hovorili o tom, že chceme šetriť na dôchodcoch, nie je to pravda. Chceme zmeniť valorizáciu dôchodkov tak, aby boli zvýhodnení poberatelia nižších dôchodkov, chceme zaviesť tzv. minimálny dôchodok, aby sme dôchodcom zjednodušili život a zrušili zbytočnú administratívu. To takisto som už dnes hovoril. Nebudem sa opakovať. Ďalej ste vyjadrili veľkú starosť o to, aký má Sociálna poisťovňa rozpočet, za čo vám ďakujem. To som rád, že zodpovedne sa na to ako generálny riaditeľ Sociálnej poisťovne pozeráte. Na rozdiel od predošlej vlády, ktorá za štyri roky nebola schopná nič urobiť v legislatíve, lebo naozaj to nebol váš problém ako generálneho riaditeľa, to bol problém vlády a koalície vtedajšej, aby urobila kompetentné úpravy v sociálnom poistení. Neurobila nič. Táto vláda si za cieľ dáva zjednotiť vymeriavacie základy a zaviesť jednotný výber, to bude znamenať nesporne vyšší výber poistného a takisto to pomôže zlej finančnej kondícii Sociálnej poisťovne. Hovorili ste o druhom pilieri, na to už, myslím, dostatočne reagoval môj predrečník pán poslanec Kaník, takže nebudem sa opakovať. Len pripomeniem, že vy sám ste bol dostatočne aktívny, pokiaľ šlo o otváranie druhého piliera, kedy ste ako generálny riaditeľ Sociálnej poisťovne posielal listy z prostriedkov Sociálnej poisťovne. Veľmi silne pochybujem, že Sociálna poisťovňa má takéto úlohy v zákone, aby posielala listy s výzvami na vystúpenie z druhého piliera, tak ako ste to urobili vy a ako ste tieto listy podpísali. Napriek dvojitému otváraniu druhého piliera ľudia na Slovensku majú vlastný rozum, a ako všetci dobre vieme, tieto aktivity skončili tým, že z druhého piliera vystúpilo relatívne veľmi málo ľudí. Ľudia sami si odpovedali na otázku, ktorú ste vy otvorili. Pokiaľ ide o superhrubú mzdu, tak tu ma na druhej strane trošku znepokojuje, že ako kompetentná osoba, ktorou by ste mali byť ako generálny riaditeľ Sociálnej poisťovne, spájate zavedenie superhrubej mzdy s tým, že sú chyby v tlačivách, ktoré odovzdávajú zamestnávatelia. Absolútne nerozumiem tomu, čo to má spolu spoločné, ale na druhej strane, ak hovoríte, že je taký problém s odovzdávaním tlačív a ich spracovaním, tak sa vás pýtam ako generálneho riaditeľa Sociálnej poisťovne, prečo ste za tie dva roky, čo ste vo funkcii, nezabezpečili funkčnosť informačných systémov a celého systému tak, aby to nebolo v takej podobe, že keď prídem do nejakej kancelárie, kde sú pracovníčky, ktoré tieto tlačivá nahadzujú, vidím tam haldy, do jedného metra výšky, nespracovaných tlačív a podobných záležitostí. Je v tom neuveriteľný chaos a vy ste tomu ako generálny riaditeľ ničím nepomohol, pokiaľ ide o upratanie toho bordelu, ktorý tam je. Ďalej. Veľmi zaujímavým spôsobom ste spojili 96 % úspešnosť výberu poistného s tým, že príliš veľa živnostníkov platí z minimálnej mzdy alebo z minimálneho základu. Prosím vás, ako toto spolu súvisí? Ja tomu nerozumiem. Výber poistného, úspešnosť výberu predsa nemá žiadny priamy vplyv na to, či niekto platí z minimálneho základu, z maximálneho základu, alebo z akého základu. To je jednoducho o tom, že 4 % ľudí alebo zamestnávateľov tie odvody neplatia napriek tomu, že by ich platiť mali. Takisto ste sa mali postarať o to, aby to nebolo 96 %, ale omnoho viac. Ak to nešlo prostriedkami, ktoré máte vy ako generálny riaditeľ, tak potom to malo ísť cestou zmeny zákona. Pritvrdenia. Urobili ste v tom niečo, nejakú aktivitu? Možno vy áno. Urobila v tom niečo, nejakú aktivitu, bývalá koalícia? Obávam sa, že nie. Na záver sa vás chcem ešte spýtať, pán poslanec, dnes ste tu nepovedali, čakal som to z vašich úst, aký postoj zaujmete k programovému vyhláseniu vlády, ale dostatočne jasne ste to povedali na výbore, v utorok. Povedali ste, že v žiadnom prípade nepodporíte toto programové vyhlásenie vlády. To je v poriadku. Na to máte ako poslanec opozície, samozrejme, plné právo. Ale chcem sa vás spýtať ako generálneho riaditeľa Sociálnej poisťovne, ako chcete ako generálny riaditeľ plniť úlohy vyplývajúce z množstva zmien, ktoré nás čakajú v zákone o sociálnom poistení, keď na druhej strane ako poslanec odmietate takéto programové vyhlásenie a zmeny, ktoré nás čakajú. Ďakujem. (Potlesk.)